**JAGSZI-s diákok szakmai tanulmányúton Görögországban**

**az Erasmus+ program keretében**

2025. május 7. és 20. között tíz tanuló és egy kísérő pedagógus vehetett részt iskolánkból egy különleges tanulmányúton Görögországban, az Erasmus+ pályázat támogatásával. A csoportot hat szakács és négy kereskedelmi értékesítő tanuló alkotta. A kéthetes program célja a szakmai fejlődés elősegítése és a mediterrán kultúra megismerése volt.

A hosszú, kora reggeli indulással kezdődő buszos út alatt jó hangulat uralkodott: játékokkal, zenei vetélkedőkkel, beszélgetésekkel töltöttük el az időt, miközben mindenki izgatottan várta, mi vár ránk.

A szállásunk Leptokaryában, a Poseidon Palace nevű négycsillagos szállodában volt, amely közvetlenül a tengerparton helyezkedik el. A hotel nagy területen fekszik, rendelkezik több medencével, sportpályákkal, minigolf lehetőséggel – ideális helyszínt biztosítva a pihenéshez és a tanuláshoz egyaránt. A szakmai gyakorlat során a szakács tanulók a szálloda konyhájában kezdtek dolgozni, ahol különféle előkészítő és főzési feladatokat láttak el. A későbbi napokban más vendéglátóhelyeken is dolgozhattak, ahol pizzát, palacsintát sütöttek, és megismerkedtek olyan hagyományos görög ételek elkészítésével, mint a muszaka vagy a tzatziki. A mediterrán konyha fűszerezési és ételkészítési technikái új színt vittek szakmai ismereteikbe.

A kereskedelmi tanulók eközben helyi üzleteket, piacokat látogattak, ahol megismerkedtek a helyi termékekkel, vásárlási szokásokkal és az áruforgalom sajátosságaival. A mindennapi kommunikáció során angol nyelvet használtak, ami eleinte kihívást jelentett, de néhány nap elteltével már bátran és gördülékenyen boldogultak boltokban, szállodában vagy épp a helyiekkel folytatott beszélgetésekben.

A szakmai tevékenységeket színes programok egészítették ki. Ellátogattunk a Meteorákhoz, ahol a hegytetőre épült kolostorok lenyűgöző látványt nyújtottak. Egy másik nap hajós kiránduláson vettünk részt Szkiathosz szigetére, ahol a hajóskapitány meglepetésként egy hangulatos bulit is rendezett a fedélzeten. Thesszalonikiben történelmi helyszíneket, ortodox templomokat néztünk meg, és Platamonasz hangulatos óvárosában is barangoltunk.

Az estéket közös programok, séták, beszélgetések tették emlékezetessé Az utolsó este különösen jó hangulatban telt: a tanulók egy helyi diszkóba látogattak el, ahol magyar zenék is felcsendültek, a hazafelé vezető buszút pedig közös énekléssel és tánccal zárult.

Ez a tanulmányút sokkal többet adott a résztvevőknek puszta kikapcsolódásnál. A szakmai gyakorlat, az új kulturális élmények, az önállóság, a nyelvi fejlődés és az összekovácsolódott közösség maradandó élményként él tovább mindannyiukban. Különösen nagy jelentőséggel bírt ez a program azon hátrányos helyzetű tanulók számára, akiknek ez volt az első alkalom, hogy tengert láthattak, és ilyen hosszú időt tölthettek távol az otthonuktól. A búcsú nehéz volt, de a kérdés mindenki ajkán ott volt: „Ugye még visszajövünk egyszer?”

 Gulyásné Lovász Mária

 kisérő oktató